b"\n_START_ARTICLE_\nPachinko\n_START_SECTION_\nSistema de joc\n_START_PARAGRAPH_\nEl pachinko consisteix en el fet que el jugador ha de comprar una gran quantitat de boletes d'acer, i despr\xc3\xa9s inserir-les a la m\xc3\xa0quina. Al centre de la m\xc3\xa0quina hi ha una mena de regulador que, en tirar-hi les boletes, gira fent que aquestes surtin llan\xc3\xa7ades cap avall, on la majoria cau al fons de la m\xc3\xa0quina sense d\xc3\xb3na premi, i unes poques cauen en una mena de compartiment petit que recull les boletes, el jugador \xc3\xa9s premiat guanyant m\xc3\xa9s boletes, que despr\xc3\xa9s podr\xc3\xa0 canviar per premis.\n_START_SECTION_\nPremis\n_START_PARAGRAPH_\nEs guanya en aconseguir una gran quantitat de boletes, que el jugador pot fer servir per continuar jugant, o b\xc3\xa9 pot canviar-les per premis. Quan el jugador vol canviar les seves boletes que ha guanyat jugant, prem un interruptor que \xc3\xa9s a la part superior de la m\xc3\xa0quina i pot fer venir un membre del personal del local, que porta les boletes guanyades cap a un comptador autom\xc3\xa0tic per veure quantes n'hi ha. Despr\xc3\xa9s de registrar la quantitat de boletes guanyades pel jugador amb l'ajuda de la m\xc3\xa0quina de comptar, l'encarregat lliura al client un tiquet amb el nombre de boletes guanyades. El jugador despr\xc3\xa9s porta el tiquet al centre de canvi del local, on decideix per quins premis pot canviar el seu tiquet. Entre els premis disponibles sempre hi ha un premi especial que es pot aconseguir en un establiment que hi ha dins del local de pachinko._NEWLINE_Els premis especials s'obtenen segons el nombre de boletes guanyades. A m\xc3\xa9s dels premis especials, tamb\xc3\xa9 hi ha una \xc3\xa0mplia varietat d'altres premis, com ara encenedors, electrodom\xc3\xa8stics, joguines o tabac."